Toshkent shahri markazlashgan issiqlik taʼminoti korxonalarini faoliyatini takomillashtirish toʻgʻrisida
(resolution, 2023-01-13)

Toshkent shahrida elektr va issiqlik energetikasi sohasini isloh qilish, issiqlik energiyasini ishlab chiqarish boshqaruv tizimiga ilgʻor xorijiy tajribani qoʻllash, soha obyektlarini rekonstruksiya qilish orqali issiqlik va elektr energiyasi taʼminotini yanada yaxshilash maqsadida Vazirlar Mahkamasi qaror qiladi: 1. Iqtisodiyot va moliya vazirligi, Energetika vazirligi, Qurilish va uy-joy kommunal xoʻjaligi vazirligi, Davlat aktivlarini boshqarish agentligi va Toshkent shahar hokimligining: Toshkent shahar hokimligining “Toshkent issiqlik markazi” davlat unitar korxonasini masʼuliyati cheklangan jamiyatga aylantirish (keyingi oʻrinlarda — Jamiyat); 2023-yil 1-fevralga qadar Jamiyat ustav kapitalidagi ulushni qoldiq (balans) qiymatda “Issiqlik elektr stansiyalari” AJga uning ustav fondidagi davlat ulushini oshirish hisobiga berish toʻgʻrisidagi taklifiga rozilik berilsin. 2. Belgilansinki: Jamiyat “Toshkent issiqlik markazi” davlat unitar korxonasining shartnomalari, huquqlari va majburiyatlari boʻyicha huquqiy voris hisoblanadi; Jamiyat aktivlari (mulklari) inventarizatsiyadan oʻtkaziladi va Jamiyat ustav kapitali miqdori ularni baholashdan oʻtkazmagan holda, soliq organlariga taqdim etilgan oxirgi buxgalteriya balansi maʼlumotiga asosan, uning amaldagi ustav kapitali miqdorida belgilanadi; Soliq kodeksiga muvofiq Vazirlar Mahkamasi qarori bilan oʻtkazilayotgan mulk, mulkiy huquqlar, jumladan ustav kapitalidagi ulushlar qiymati, shu jumladan ularni qayta tashkil etish va tugatish chogʻida soliqqa tortishning barcha turlari boʻyicha soliq solish obyekti hisoblanmaydi. 3. “Issiqlik elektr stansiyalari” AJ: Toshkent shahrida aholiga va iqtisodiyot tarmoqlari ehtiyojlari uchun oʻz vaqtida sifatli issiqlik energiyasini uzatish vazifasi yuklansin; boshqaruvga qabul qilinayotgan Jamiyatga tegishli qozonxonalarning texnik holatini toʻliq xatlovdan oʻtkazib, investitsiyalarni, shu jumladan toʻgʻridan toʻgʻri xorijiy investitsiyalarni jalb qilgan holda davlat-xususiy sheriklik asosida qozonxonalarni bosqichma-bosqich rekonstruksiya qilish boʻyicha kompleks chora-tadbirlarni ishlab chiqsin va 2023-yil 1-martga qadar Vazirlar Mahkamasiga tasdiqlash uchun kiritsin. 4. Qurilish va uy-joy kommunal xoʻjaligi vazirligi hamda Energetika vazirligi 2023-yil 1-aprelga qadar respublikadagi issiqlik markazlari faoliyatini oʻrganib chiqib: issiqlik markazlarini 2023-yil 1-iyundan boshlab bosqichma-bosqich “Issiqlik elektr stansiyalari” AJga berish; issiqlik uzatish tizimlarini davlat-xususiy sheriklik asosida modernizatsiya qilish va ularni keyinchalik ekspluatatsiya qilish toʻgʻrisidagi takliflarni Vazirlar Mahkamasiga kiritsin. 5. Iqtisodiyot va moliya vazirligi: “Issiqlik elektr stansiyalari” AJ markaziy apparatining issiqlik markazlari faoliyatini muvofiqlashtirish boʻlinmasida qoʻshimcha 6 ta shtat birligini joriy qilish; Davlat aktivlarini boshqarish agentligi bilan birgalikda Toshkent shahar, Chilonzor tumani, Bunyodkor shoh koʻchasi, 23-uyda joylashgan “Issiqlik elektr stansiyalari” AJga operativ boshqaruv huquqida berilgan bino va inshootni baholangan qiymatda “Issiqlik elektr stansiyalari” AJ ustav kapitaliga berish boʻyicha tegishli boshqaruv organlari qarorlarini qabul qilsin. Bunda, bino va inshootning baholangan qiymati va qoldiq (balans) qiymati oʻrtasidagi farq jamiyat ustav fondiga davlat ulushi sifatida kiritilsin. 6. Mazkur qarorning bajarilishini nazorat qilish Oʻzbekiston Respublikasi energetika vaziri J.T. Mirzamahmudov va Toshkent shahar hokimi J.A. Artikxodjayev zimmasiga yuklansin.